Det er ikke helt ufarligt at have bilen parkeret i Danmarks største byer, der uge efter uge rammes af bilbrande.

I nat brød flere biler igen i brand i Aarhus.

Først på en parkeringsplads i Åbyhøj, hvor to biler fik større brandskader, og ud på natten gik endnu en brand ud over fire biler i boligområdet Fjældevænget i Aarhus V.

Ifølge Østjyllands Politi spredte begge brande sig fra én bil til flere. Ingen er kommet til skade.

Bilbrande i Aarhus Flere bydele i Aarhus har været plaget af bilbrande i løbet af 2019. De værst ramte postnumre er: Aarhus V: 17 bilbrande.

Brabrand: 20 bilbrande.

Tilst: 9 bilbrande.

Tallet af bilbrande er steget i 2019 for alle tre bydele.

Indtil videre har der været mindst 90 bilbrande i Aarhus i 2019.

I 2018 var der 75 bilbrande i området.

I 2017 var der 90 bilbrande. Kilde: Østjyllands Beredskab

Aarhus-området har generelt været plaget af bilbrande. Alene i september i år er Østjyllands Beredskab rykket ud til 13 brande. Til sammenligning rykkede det lokale beredskab ud til seks bilbrande i samme måned i 2018 og 2017.

Til trods for det store antal brande, mener politiinspektør ved Østjyllands Politi Michael Kjeldgaard, at det er for tidligt at komme med endeligt svar på, hvad brandene skyldes.

- Vi ser med meget stor alvor på de påsatte bilbrande, og derfor er vi også i fuld gang med en større koordineret efterforskning af de seneste ugers brande. Vi har forskellige hypoteser og spor, som vi forfølger, udtaler politiinspektøren i en pressemeddelelse.

Påsatte brande i Aarhus og København

Indtil videre har Aarhus-egnen haft mindst 90 bilbrande i 2019. Østjyllands Politi undersøger alle hændelser, men der er ifølge Jakob Christiansen ikke tegn på, at brandene har nogen særlig relation til bandemiljøet i byen.

- Vi har ingen indikationer om, at det skyldes bandekonflikt, siger han.

Også i København er der problemer med bilbrande, og ifølge Tim Simonsen, der er operationschef i Hovedstadens Beredskab, er brandene typisk påsat.